CELEX: 62021TN0527
Language: mt
Date: 2021-08-30 00:00:00
Title: Kawża T-527/21: Rikors ippreżentat fit-30 ta’ Awwissu 2021 – Abenante et vs Il-Kunsill u l-Parlament

18.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 422/28
            
         
      Rikors ippreżentat fit-30 ta’ Awwissu 2021 – Abenante et vs Il-Kunsill u l-Parlament
      (Kawża T-527/21)
      (2021/C 422/37)
      Lingwa tal-kawża: it-Taljan
      
         Partijiet
      
      
         Rikorrenti: Stefania Abenante (Ferrara, l-Italja) u 423 rikorrent ieħor (rappreżentant: M. Sandri, avukat)
      
         Konvenut: Il-Parlament Ewropew, Il-Kunsill tal-Unjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  bħala miżura immedjata provviżorja, tissospendi immedjatament l-applikazzjoni tal-Artikolu 1(1)(a) u (b);
               
            
                  —
               
               
                  prinċipalment, tannulla r-Regolament ikkontestat (UE) 2021/953 fl-intier tiegħu;
               
            
                  —
               
               
                  sussidjarjament, tannulla definittivament l-Artikolu 3(1)(a) tar-Regolament (UE) 2021/953 (1) u (ii) jew tannulla l-Artikolu 3(1)(b) tar-Regolament (UE) 2021/953 definittivament u/jew sakemm tiġi espliċitament inkluża dispożizzjoni fir-regolament li tipprovdi li huma biss il-każijiet pożittivi kif ipprovdut skont il-protokolli maħruġa mill-Organizzazzjoni Dinjija tas-Saħħa (WHO) u miċ-Ċentru Ewropew għall-Prevenzjoni u l-Kontroll tal-Mard (ECDC), fil-qasam ta’ tampuni fir-rigward ta’ persuni asintomatiċi u fir-rigward ta’ persuni b’sintomi u dawk li jikkonċernaw ċikli ta’ żviluipp, li jikkostitwixxu każijiet pożittivi tal-Covid-19;
               
            
                  —
               
               
                  iktar sussidjarjament, bħala kompromess possibbli għat-talbiet speċifiċi tal-partijiet, tannulla l-kontenut tal-Artikolu 3(1)(a) u (b) tar-regolament ikkontestat u temenda dik id-dispożizzjoni parzjalment billi tissostitwixxi l-kontenut tagħha mal-obbligu ta’ emissjoni ta’ ċertifikat UE bir-rekwiżit li ċittadin UE l-ewwel jieħu, fiċ-ċirkustanzi pprovduti fir-regolament, test tal-bżiq u, fil-każ li r-riżultat ikun pożittiv, josserva l-protokolli tal-WHO u tal-ECDC għall-verifika effettiva ta’ każ ikkonfermat ta’ Sars Cov 2 tal-Covid-19;
               
            
                  —
               
               
                  tikkundanna lill-konvenuti għall-ispejjeż tal-kawża preżenti.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw erba’ motivi.
      
                  1.
               
               
                  L-ewwel motiv huwa bbażat fuq ksur tal-Artikoli 20 u 21 tal-Karta tad-Drittijiet Fundamentali tal-Unjoni Ewropea u tar-Riżoluzzjonijiet Nru 2383/21 u 2361/2021 tal-Kunsill tal-Ewropa.
                  F’dan ir-rigward, ir-rikorrenti jsostnu li r-regolament ikkontestat, li jiffavorixxi persuni vaċċinati kontra dawk mhux vaċċinati kontra l-Covid-19, fuq l-assunzjoni xjentifika żbaljata li persuni vaċċinati ma humiex kontaġġjużi, jikkostitwixxi diskriminazzjoni illegali fir-rigward tal-eżerċizzju tal-moviment liberu, li huwa espressament ipprojbit mill-Kunsill tal-Ewropea, mill-korp eżekuttiv tal-Qorti Ewropea tad-Drittijiet tal-Bniedem (QEDB), organizzazzjoni li huma membri tagħha l-Istati Membri u li hija sostnuta mill-Unjoni Ewropea u li għalhekk l-Istati Membru u l-Unjoni Ewropea ma jistgħux jiddevjaw mill-politiki tagħha.
               
            
                  2.
               
               
                  It-tieni motiv huwa bbażat fuq ksur tal-Artikoli 20, 21 u 41 sa 49 tal-Karta u ksur tal-Artikolu 54 tal-Karta.
                  F’dan ir-rigward, ir-rikorrenti jsostnu li r-regolament ma jirreferi għal ebda sors li jista’ jagħti evidenza ċirkostanzjali jew probatorja li hemm effettivament inċertezza xjentifika speċifikament dwar jekk persuni vaċċinati jikkontaminaw inqas persuna oħra bis-Sars-CoV-2 meta mqabbla minn persuni mhux infettati. Il-pass indispensabbli u kawtelatorju ta’ konsultazzjoni medika u xjentifika għas-sostenn ta’ din l-asserzjoni ma sarx. L-asserzjoni li persuni vaċċinati ma humiex kontaġġjużi hija kontradetta mir-regolament innifsu, fejn hemm speċifikat li huwa neċessarju li jkun hemm stennija għall-evidenza. Ebda ċittadin tal-UE ma jista’ jiġi ddiskriminat u għalhekk ipprojbit milli jeżerċita b’mod sħiħ id-drittijiet fundamentali tiegħu jew tagħha għal moviment mingħajr limitu fin-nuqqas ta’ kwalunkwe evidenza tal-veraċità tal-bażi xjentifika ta’ tali impediment.
               
            
                  3.
               
               
                  It-tielet motiv huwa bbażat fuq ksur tal-Artikolu 21 tal-Karta fil-forma ta’ użu ħażin ta’ poter u ksur tal-prinċipju ta’ legalità kif stabbilit fl-Artikolu 49 tal-Karta minħabba bażi xjentifika tar-regolament li ma hijiex sostantiva.
                  F’dan ir-rigward, ir-rikorrenti jsostnu li l-iżvilupp u l-kummerċjalizzazzjoni ta’ vaċċini intiżi li jipprevjenu t-tixrid tal-virus Sars cov 2 qatt ma kienu intiżi li jipprevjenu persuni vaċċinati milli jinfettaw lil oħrajn. Il-fatt li l-applikabbiltà tal-vaċċini tiġi estiża barra mill-kuntest ta’ dan l-iżvilupp u awtorizzazzjoni huwa illegali. Hemm evdienza inkontrovertibbli u inkontestata, ibbażata fuq statistika li tittraċċa l-imxija tal-infezzjonijiet fl-Ewropa u globalment, li turi li pajjiżi fejn hemm iktar persuni vaċċinati huma dawk fejn hemm l-ogħla numru ta’ infezzjonijiet u li persuni vaċċinati jippromwovu l-imxija tal-varjanti, b’mod partikolari, tal-varjant “delta”. Hemm evidenza li l-mortalità mill-Covid-19 hija ogħla fost persuni vaċċinati.
               
            
                  4.
               
               
                  Ir-raba’ motiv huwa bbażat fuq ksur tal-Artikoli 20 u 35 tal-Karta abbażi tal-fatt li r-regolament ikkontestat ma huwiex allinjat mal-linji gwida tal-WTO u mal-ECDC fir-rigward tal-użu ta’ tampuni. Użu ħażin ta’ poter.
                  F’dan ir-rigward, ir-rikorrenti jsostnu li t-tampuni RT-PCR huma amplifikati fil-laboratorji ta’ ċerti pajjiżi b’numru ikbar ta’ ċikli minn dak li jitqies bħala affidabbli mill-ECDC u mill-WHO. It-tampuni jintużaw mingħajr verifika kawtelatorja u/jew klinika sussegwenti, u l-amplifikazzjoni inkorretta tfisser li r-riżultati huma żbaljati. Jekk ir-riżultat ikun pożittiv, it-test ma jsirx mill-ġdid kif propost fil-linji gwida tal-WTO, u għalhekk f’dan ir-rigward ittestjar in-vitro huwa kompletament inaffidabbli. Ir-regolament ikkontestat jobbliga persuna asintomatiċi jissuġġettaw ruħhom għal screening sabiex jiksbu ċertifikat UE, filwaqt li l-linji gwida tal-WTO jipprovdu li testijiet ta’ tampuni RT-PCR jew testijiet rapidi għal persuni asintomatiċi huma bla effett, peress li ma jiġix ipprovat li dawn il-persuni huma kontaġġjużi. L-unika soluzzjoni prattikament serja sabiex jiġi żgurat, b’livell massimu ta’ affidabbiltà xjentifika, li l-ivvjaġġar ikun kemm jista’ jkun sikur, li huwa l-għan tar-regolament ikkontestat, huwa li persuni vaċċinati u mhux vaċċinati jiġu obbligati jagħmlu test tal-bżiq immedjatament qabel l-użu meħtieġ u, fil-każ ta’ riżultat pożittiv, jagħmlu test ta’ tampun RT-PCR li huwa amplifikat bin-numru ta’ ċikli li huwa kompatibbli mal-linji gwida tal-WTO u tal-ECDC.
               
            
         (1)  Regolament (UE) tal-Parlament Ewropew u tal-Kunsill tal-14 ta’ Ġunju 2021 dwar qafas għall-ħruġ, għall-verifika u għall-aċċettazzjoni ta’ ċertifikati COVID-19 interoperabbli tat-tilqim, tat-testijiet u tal-fejqan (Ċertifikat COVID Diġitali tal-UE) għall-faċilitazzjoni tal-moviment liberu waqt il-pandemija tal-COVID-19 (ĠU 2021, L 211, p. 1)